Document ID: 32011R0582

ΚΑΝΟΝΙΣΜΌΣ (ΕΕ) αριθ. 582/2011 ΤΗΣ ΕΠΙΤΡΟΠΉΣ
της 25ης Μαΐου 2011
για την εφαρμογή και την τροποποίηση του κανονισμού (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου όσον αφορά τις εκπομπές των βαρέων επαγγελματικών οχημάτων (Euro VI) και για την τροποποίηση των παραρτημάτων Ι και ΙΙΙ της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου της 18ης Ιουνίου 2009, σχετικά με την έγκριση τύπου των μηχανοκίνητων οχημάτων και κινητήρων όσον αφορά τις εκπομπές των βαρέων επαγγελματικών οχημάτων (ευρώ VI) και σχετικά με την πρόσβαση σε πληροφορίες επισκευής και συντήρησης οχημάτων, καθώς και για την τροποποίηση του κανονισμού (ΕΚ) αριθ. 715/2007 και της οδηγίας 2007/46/ΕΚ, και για την κατάργηση των οδηγιών 80/1269/ΕΟΚ, 2005/55/ΕΚ και 2005/78/ΕΚ (1), και ιδίως το άρθρο 4 παράγραφος 3, το άρθρο 5 παράγραφος 4, το άρθρο 6 παράγραφος 2 και το άρθρο 12,
Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου της 5ης Σεπτεμβρίου 2007 για τη θέσπιση πλαισίου για την έγκριση μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (2), και ιδίως το άρθρο 39 παράγραφος 7,
Εκτιμώντας τα ακόλουθα:
(1)
Ο κανονισμός (ΕΚ) αριθ. 595/2009 είναι μια από τις επιμέρους κανονιστικές πράξεις της διαδικασίας έγκρισης τύπου που προβλέπεται από την οδηγία 2007/46/ΕΚ.
(2)
Ο κανονισμός (ΕΚ) αριθ. 595/2009 απαιτεί τη συμμόρφωση των βαρέων επαγγελματικών οχημάτων και κινητήρων με τα νέα όρια εκπομπών και ορίζει συμπληρωματικές απαιτήσεις σχετικά με την πρόσβαση σε πληροφορίες. Οι τεχνικές απαιτήσεις θα εφαρμόζονται από την 31η Δεκεμβρίου 2012 για νέους τύπους οχημάτων και από την 31η Δεκεμβρίου 2013 για όλα τα νέα οχήματα. Πρέπει να εγκριθούν οι ειδικές τεχνικές διατάξεις που απαιτούνται για την εφαρμογή του κανονισμού (ΕΚ) αριθ. 595/2009. Επομένως, ο παρών κανονισμός αποσκοπεί στον καθορισμό των απαιτήσεων που απαιτούνται για την έγκριση τύπου των οχημάτων και κινητήρων με προδιαγραφές ευρώ VI.
(3)
Το άρθρο 5 παράγραφος 4 του κανονισμού (ΕΚ) αριθ. 595/2009 απαιτεί από την Επιτροπή να θεσπιζει εκτελεστική νομοθεσία η οποία να ορίζει ειδικές τεχνικές απαιτήσεις σχετικά με τον έλεγχο των εκπομπών οχημάτων. Επομένως, είναι σκόπιμο να θεσπιστούν οι εν λόγω απαιτήσεις.
(4)
Μετά την θέσπιση των βασικών απαιτήσεων για την έγκριση τύπου βαρέων επαγγελματικών μηχανοκίνητων οχημάτων και κινητήρων από τον κανονισμό (ΕΚ) αριθ. 595/2009, είναι απαραίτητο να θεσπιστούν διοικητικές διατάξεις για την εν λόγω έγκριση τύπου EK. Στις διοικητικές αυτές απαιτήσεις περιλαμβάνονται διατάξεις για τη συμμόρφωση της παραγωγής και τη συμμόρφωση εν χρήσει προκειμένου να διασφαλίζεται η συνεχιζόμενη καλή απόδοση των οχημάτων και κινητήρων παραγωγής.
(5)
Σύμφωνα με το άρθρο 6 του κανονισμού (ΕΚ) αριθ. 595/2009, είναι επίσης απαραίτητο να θεσπιστούν απαιτήσεις προκειμένου να διασφαλίζεται η άμεση πρόσβαση στις πληροφορίες σχετικά με τα ενσωματωμένα συστήματα διάγνωσης (εφεξής OBD) και στις πληροφορίες επισκευής και συντήρησης, ώστε να διασφαλίζεται η δυνατότητα πρόσβασης των ανεξάρτητων φορέων σε παρόμοιες πληροφορίες.
(6)
Σύμφωνα με τον κανονισμό (ΕΚ) αριθ. 595/2009, τα μέτρα που προβλέπονται από τον παρόντα κανονισμό σχετικά με την πρόσβαση σε πληροφορίες επισκευής και συντήρησης των οχημάτων, όπως και σχετικά με τις πληροφορίες για τα διαγνωστικά εργαλεία και τη συμβατότητα των ανταλλακτικών με τα συστήματα OBD των οχημάτων, δεν πρέπει να περιορίζονται στα κατασκευαστικά στοιχεία και συστήματα που συνδέονται με τις εκπομπές, αλλά να καλύπτουν όλες τις πτυχές ενός οχήματος που υπόκειται σε έγκριση τύπου εντός του πεδίου εφαρμογής του παρόντος κανονισμού.
(7)
Σύμφωνα με το άρθρο 5 του κανονισμού (ΕΚ) αριθ. 595/2009, η Επιτροπή πρέπει να θεσπίσει μέτρα για την εφαρμογή της χρήσης φορητών συστημάτων μέτρησης για την επαλήθευση των υφιστάμενων εν χρήσει εκπομπών και για την επαλήθευση και τον έλεγχο των εκπομπών εκτός κύκλου. Επομένως είναι απαραίτητο να οριστούν, εντός του κατάλληλου χρονικού πλαισίου, διατάξεις για τις εκπομπές εκτός κύκλου τόσο για την έγκριση τύπου όσο και για την επαλήθευση και τον περιορισμό των εκπομπών εκτός κύκλου κατά την καθαυτή χρήση των οχημάτων. Με σκοπό τη διευκόλυνση της συμμόρφωσης εν χρήσει, πρέπει να θεσπιστεί μια διαδικασία που να περιλαμβάνει τη χρήση φορητών συστημάτων μέτρησης εκπομπών (εφεξής PEMS). Οι διαδικασίες PEMS που θεσπίζονται με τον παρόντα κανονισμό πρέπει να υπόκεινται σε αξιολόγηση με βάση την οποία πρέπει να εξουσιοδοτηθεί η Επιτροπή για να αναθεωρήσει τις εν χρήσει διατάξεις.
(8)
Σύμφωνα με το άρθρο 5 παράγραφος 4 στοιχείο δ) του κανονισμού (ΕΚ) αριθ. 595/2009, είναι απαραίτητο να θεσπιστούν απαιτήσεις για έγκριση τύπου των διατάξεων αντικατάστασης για τον έλεγχο της ρύπανσης προκειμένου να διασφαλίζεται η σωστή λειτουργία τους.
(9)
Σύμφωνα με το άρθρο 5 παράγραφος 4 στοιχείο δ) του κανονισμού (ΕΚ) αριθ. 595/2009, είναι απαραίτητο να θεσπιστούν απαιτήσεις για τον καθορισμό των συντελεστών φθοράς που θα χρησιμοποιούνται για την εξακρίβωση της αντοχής των συστημάτων κινητήρα. Επιπλέον, και με την επιφύλαξη των αποτελεσμάτων της έρευνας και ανάπτυξης μεθόδων για την εργοστασιακή γήρανση των συστημάτων κινητήρα, πρέπει να εξουσιοδοτηθεί η Επιτροπή για να αναθεωρήσει τις διατάξεις περί καθορισμού των συντελεστών φθοράς.
(10)
Όπως ορίζεται στο άρθρο 12 παράγραφος 1 του κανονισμού (ΕΚ) αριθ. 595/2009, πρέπει να θεσπιστούν νέες οριακές τιμές και μια διαδικασία μέτρησης του αριθμού των αιωρούμενων σωματιδίων. Η διαδικασία μέτρησης θα πρέπει να βασίζεται στην εργασία του προγράμματος μέτρησης σωματιδίων (PMP) της Οικονομικής Επιτροπής για την Ευρώπη του Οργανισμού Ηνωμένων Εθνών (εφεξής ΟΕΕ/ΗΕ).
(11)
Σύμφωνα με το άρθρο 12 παράγραφος 2 του κανονισμού (ΕΚ) αριθ. 595/2009, εγκρίνονται οι οριακές τιμές του παγκοσμίως εναρμονισμένου κύκλου οδήγησης μεταβατικών συνθηκών (εφεξής WHTC) και του παγκοσμίως εναρμονισμένου κύκλου οδήγησης σταθερών συνθηκών λειτουργίας (εφεξής WHSC) που ορίζονται στο παράρτημα 4Β του κανονισμού αριθ. 49 της Οικονομικής Επιτροπής των Ηνωμένων Εθνών για την Ευρώπη (UN/ECE) - Ενιαίες διατάξεις σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα (3).
(12)
Η Επιτροπή θα πρέπει να αξιολογήσει την ανάγκη για ειδικά μέτρα σχετικά με τους κινητήρες πολλαπλών ρυθμίσεων και θα πρέπει να εξουσιοδοτηθεί για να αναθεωρήσει τις διατάξεις σύμφωνα με τα αποτελέσματα της εν λόγω αξιολόγησης.
(13)
Ο κανονισμός (ΕΚ) αριθ. 595/2009 και η οδηγία 2007/46/ΕΚ πρέπει συνεπώς να τροποπιηθούν αναλόγως.
(14)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής μηχανοκίνητων οχημάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Ο παρών κανονισμός καθορίζει μέτρα για την εφαρμογή των άρθρων 4, 5, 6 και 12 του κανονισμού (ΕΚ) αριθ. 595/2009.
Επίσης, αναθεωρεί τον κανονισμό (ΕΚ) αριθ. 595/2009 και την οδηγία 2007/46/ΕΚ.
Άρθρο 2
Ορισμοί
Για τους σκοπούς του παρόντος κανονισμού εφαρμόζονται οι ακόλουθοι ορισμοί:
1)
ως «σύστημα κινητήρα» νοείται ο κινητήρας, το σύστημα ελέγχου των εκπομπών και η διεπαφή επικοινωνίας (υλισμικό και μηνύματα) μεταξύ της (των) μονάδας(-ων) ηλεκτρονικού ελέγχου του κινητήρα (εφεξής ECU) και οποιουδήποτε άλλου συστήματος κίνησης ή μονάδας ελέγχου του οχήματος·
2)
ως «πρόγραμμα συσσώρευσης λειτουργίας» νοείται ο κύκλος γήρανσης και η περίοδος συσσώρευσης λειτουργίας με σκοπό τον καθορισμό των συντελεστών φθοράς για τη σειρά κινητήρων με σύστημα μετεπεξεργασίας των καυσαερίων·
3)
ως «σειρά κινητήρων» νοείται η ομαδοποίηση από τον κατασκευαστή κινητήρων, οι οποίοι, βάσει του σχεδιασμού τους, όπως αυτός ορίζεται στην ενότητα 6 του παραρτήματος Ι, έχουν όμοια χαρακτηριστικά ως προς τις εκπομπές καυσαερίου· όλα τα μέλη της σειράς πρέπει να ανταποκρίνονται στις ισχύουσες οριακές τιμές εκπομπών·
4)
ως «τύπος κινητήρα» νοείται μια κατηγορία κινητήρων που δεν διαφέρουν ως προς τα βασικά χαρακτηριστικά τους τα οποία ορίζονται στο προσάρτημα 4 του παραρτήματος Ι·
5)
ως «τύπος οχήματος όσον αφορά τις εκπομπές και τις πληροφορίες επισκευής και συντήρησης» νοείται μια κατηγορία οχημάτων τα οποία δεν διαφέρουν ως προς τα βασικά χαρακτηριστικά του κινητήρα και του οχήματος τα οποία ορίζονται στο προσάρτημα 4 του παραρτήματος Ι·
6)
ως «σύστημα εξουδετέρωσης των ΝΟx» νοείται ένα σύστημα επιλεκτικής καταλυτικής αναγωγής (εφεξής SCR), ένας απορροφητής NOx, ένας παθητικός ή ενεργός φτωχού μείγματος καταλύτης NOx, ή οποιοδήποτε άλλο σύστημα μετεπεξεργασίας των καυσαερίων που σχεδιάστηκε για να μειώνει τις εκπομπές οξειδίων του αζώτου (NOx)·
7)
ως «σύστημα μετεπεξεργασίας καυσαερίων» νοείται καταλύτης (οξειδωτικός ή τριοδικός ή άλλου τύπου), φίλτρο σωματιδίων, σύστημα εξουδετέρωσης των NOx, συνδυασμένο σύστημα εξουδετέρωσης των NOx και φίλτρου σωματιδίων ή οποιαδήποτε άλλη διάταξη μείωσης των εκπομπών που εγκαθίσταται κατάντη του κινητήρα·
8)
ως «ενσωματωμένο σύστημα διάγνωσης (εφεξής OBD)» νοείται ένα σύστημα που είναι ενσωματωμένο σε ένα όχημα ή κινητήρα και το οποίο έχει την ικανότητα:
α)
να εντοπίζει δυσλειτουργίες που επηρεάζουν τις επιδόσεις του συστήματος κινητήρα ως προς τις εκπομπές·
β)
να υποδεικνύει την εμφάνισή τους με τη βοήθεια συστήματος ειδοποίησης·
γ)
να προσδιορίζει το πιθανό σημείο δυσλειτουργίας μέσω πληροφοριών καταχωρημένων σε μνήμη υπολογιστή, και να κοινοποιεί αυτές τις πληροφορίες εκτός του οχήματος·
9)
ως «κατάλληλα φθαρμένο κατασκευαστικό στοιχείο ή σύστημα» (εφεξής «QDC») νοείται ένα κατασκευαστικό στοιχείο ή σύστημα το οποίο έχει φθαρεί εσκεμμένα, για παράδειγμα μέσω επιταχυνόμενης γήρανσης ή μέσω ελεγχόμενου χειρισμού, και το οποίο έχει γίνει αποδεκτό από την αρμόδια για έγκριση αρχή σύμφωνα με τις διατάξεις που ορίζονται στην ενότητα 6.3.2 του παραρτήματος 9Β του κανονισμού ΟΕΕ/ΗΕ αριθ. 49 και του σημείου 2.2. του προσαρτήματος 3 του παραρτήματος X του παρόντος κανονισμού προκειμένου να χρησιμοποιηθεί κατά την απόδειξη της απόδοσης του συστήματος OBD του συστήματος κινητήρα·
10)
ως «μονάδα ηλεκτρονικού ελέγχου (εφεξής ECU)» νοείται η μονάδα ηλεκτρονικού ελέγχου του συστήματος κινητήρα·
11)
ως «διαγνωστικός κωδικός προβλημάτων (εφεξής DTC)» νοείται ο αριθμητικός ή αλφαριθμητικός αναγνωριστικός κωδικός που προσδιορίζει ή χαρακτηρίζει μια δυσλειτουργία·
12)
ως «φορητό σύστημα μέτρησης εκπομπών (εφεξής PEMS)» νοείται ένα φορητό σύστημα μέτρησης εκπομπών που ικανοποιεί τις απαιτήσεις οι οποίες ορίζονται στο προσάρτημα 2 του παραρτήματος ΙΙ του παρόντος κανονισμού·
13)
ως «δείκτης δυσλειτουργίας (εφεξής MI)» νοείται ένας δείκτης που αποτελεί μέρος του συστήματος ειδοποίησης και ο οποίος ενημερώνει με σαφήνεια τον οδηγό του οχήματος σε περίπτωση δυσλειτουργίας·
14)
ως «κύκλος γήρανσης» νοείται η λειτουργία του οχήματος ή του κινητήρα (ταχύτητα, φορτίο, ισχύς) που πραγματοποιείται κατά τη διάρκεια της περιόδου συσσώρευσης λειτουργίας·
15)
ως «κρίσιμα κατασκευαστικά στοιχεία συνδεόμενα με τις εκπομπές» νοούνται τα ακόλουθα κατασκευαστικά στοιχεία τα οποία έχουν σχεδιαστεί κυρίως για τον έλεγχο των εκπομπών: οποιοδήποτε σύστημα μετεπεξεργασίας καυσαερίων, η ECU και οι σχετικοί αισθητήρες και ενεργοποιητές της, καθώς και το σύστημα ανακυκλοφορίας καυσαερίων (exhaust gas recirculation εφεξής EGR) περιλαμβανομένων και όλων των σχετικών φίλτρων, ψυκτών, βαλβίδων ελέγχου και σωληνώσεων·
16)
ως «κρίσιμη συντήρηση συνδεόμενη με τις εκπομπές» νοείται η συντήρηση που πρέπει να εκτελείται σε κρίσιμα κατασκευαστικά στοιχεία συνδεόμενα με τις εκπομπές·
17)
ως «συντήρηση συνδεόμενη με τις εκπομπές» νοείται η συντήρηση η οποία επηρεάζει ουσιαστικά τις εκπομπές ή η οποία ενδέχεται να επηρεάζει την επιδείνωση των εκπομπών του οχήματος ή του κινητήρα κατά την κανονική εν χρήσει λειτουργία·
18)
ως «σειρά κινητήρων με σύστημα μετεπεξεργασίας των καυσαερίων» νοείται η ομαδοποίηση κινητήρων από τον κατασκευαστή που συμμορφώνονται με τον ορισμό της σειράς κινητήρων αλλά χωρίζονται σε υπο-oμάδες κινητήρων που χρησιμοποιούν παρόμοιο σύστημα μετεπεξεργασίας καυσαερίων·
19)
ως «δείκτης Wobbe (κατώτερος Wl ή ανώτερος Wu)» νοείται ο λόγος της αντίστοιχης θερμογόνου δύναμης ανά μονάδα όγκου ενός αερίου προς την τετραγωνική ρίζα της σχετικής πυκνότητάς του στις ίδιες συνθήκες αναφοράς:
20)
ως «συντελεστής μεταβολής του λ (εφεξής Sλ)» νοείται η μαθηματική έκφραση της απαιτούμενης ευελιξίας του συστήματος διαχείρισης του κινητήρα έναντι της αλλαγής του λόγου περίσσειας αέρα λ, όταν ο κινητήρας τροφοδοτείται με αέριο καύσιμο διαφορετικής σύνθεσης από το καθαρό μεθάνιο όπως ορίζεται στην ενότητα 4.1 του παραρτήματος 6 του κανονισμού ΟΕΕ/ΗΕ αριθ. 49·
21)
ως «συντήρηση μη συνδεόμενη με τις εκπομπές» νοείται η συντήρηση η οποία δεν επηρεάζει ουσιαστικά τις εκπομπές και η οποία δεν επηρεάζει μόνιμα την επιδείνωση των εκπομπών του οχήματος ή του κινητήρα κατά την κανονική εν χρήσει λειτουργία μετά την εκτέλεση της συντήρησης·
22)
ως «σειρά κινητήρων με σύστημα OBD» νοείται η ομαδοποίηση από τον κατασκευαστή συστημάτων κινητήρα που έχουν κοινές μεθόδους παρακολούθησης και διάγνωσης δυσλειτουργιών συνδεόμενων με τις εκπομπές·
23)
ως «διάταξη σάρωσης» νοείται ένας εξωτερικός εξοπλισμός δοκιμής που χρησιμοποιείται για τυποποιημένη επικοινωνία εκτός του οχήματος με το σύστημα OBD σύμφωνα με τις απαιτήσεις του παρόντος κανονισμού·
24)
ως «βοηθητική στρατηγική ελέγχου των εκπομπών (εφεξής AES)» νοείται μια στρατηγική εκπομπών που καθίσταται ενεργός και αντικαθιστά ή τροποποιεί μια βασική στρατηγική εκπομπών για ένα συγκεκριμένο σκοπό ή σκοπούς και σε απόκριση σε ένα ειδικό σύνολο συνθηκών περιβάλλοντος ή/και λειτουργίας και παραμένει λειτουργική μόνον εφόσον υφίστανται οι εν λόγω συνθήκες·
25)
ως «βασική στρατηγική ελέγχου των εκπομπών (εφεξής BES)» νοείται μια στρατηγική ελέγχου των εκπομπών που είναι ενεργός σε όλη τη διάρκεια της κλίμακας στροφών και φορτίου λειτουργίας του κινητήρα, εκτός αν έχει ενεργοποιηθεί η AES·
26)
ως «λόγος απόδοσης κατά τη χρήση» νοείται ο λόγος του αριθμού των περιπτώσεων κατά τις οποίες υπήρξαν οι συνθήκες υπό τις οποίες ένα σύστημα παρακολούθησης, ή ένα συγκρότημα συστημάτων παρακολούθησης, θα έπρεπε να έχει ανιχνεύσει μια δυσλειτουργία προς τον αριθμό των κύκλων οδήγησης που συνδέονται με το συγκεκριμένο σύστημα παρακολούθησης ή συγκρότημα συστημάτων παρακολούθησης·
27)
η «εκκίνηση κινητήρα» συνίσταται στα εξής: διακόπτης έναυσης κλειστός, περιστροφή κινητήρα και έναρξη καύσης και ολοκληρώνεται όταν οι στροφές του κινητήρα φθάσουν στις ελάχιστες στροφές άφορτης λειτουργίας (ρελαντί) σε κανονική θερμοκρασία, μειωμένες κατά 150 min-1·
28)
ως «λειτουργική αλληλουχία» νοείται η αλληλουχία που περιλαμβάνει μια εκκίνηση του κινητήρα, μια περίοδο λειτουργίας (του κινητήρα), μια διακοπή της λειτουργίας του κινητήρα και τον χρόνο μέχρι την επόμενη εκκίνηση, ενώ ένα ειδικό σύστημα παρακολούθησης OBD ολοκληρώνει τη λειτουργία του και εάν υπάρχει τυχόν δυσλειτουργία θα ανιχνευθεί·
29)
ως «παρακολούθηση κατώτατων ορίων εκπομπών» νοείται η παρακολούθηση δυσλειτουργίας η οποία οδηγεί σε υπέρβαση των κατώτατων οριακών τιμών του συστήματος OBD (OBD threshold limits - OTL) και η οποία περιλαμβάνει τουλάχιστον ένα από τα ακόλουθα:
α)
μέτρηση άμεσων εκπομπών μέσω ενός αισθητήρα (-ων) εκπομπών από τον αγωγό εξαγωγής και ενός μοντέλου συσχετισμού των άμεσων εκπομπών με τις εκπομπές του συγκεκριμένου κύκλου δοκιμών·
β)
ένδειξη της αύξησης των εκπομπών μέσω συσχετισμού των εισερχόμενων/εξερχόμενων πληροφοριών στον υπολογιστή για τις εκπομπές του συγκεκριμένου κύκλου δοκιμών·
30)
ως «παρακολούθηση απόδοσης» νοείται η παρακολούθηση δυσλειτουργίας μέσω ελέγχων λειτουργίας και παρακολούθησης παραμέτρων που δεν συνδέονται άμεσα με τα όρια εκπομπών, η οποία παρακολούθηση πραγματοποιείται συνήθως σε στοιχεία ή συστήματα για να εξακριβωθεί εάν λειτουργούν εντός της σωστής περιοχής·
31)
ως «έλλειψη ορθολογκότητας» νοείται η δυσλειτουργία κατά την οποία το σήμα από έναν μεμονωμένο αισθητήρα ή κατασκευαστικό στοιχείο είναι διαφορετικό από εκείνο που αναμένεται όταν υποβάλλεται σε σύγκριση με τα σήματα που προέρχονται από άλλους αισθητήρες ή κατασκευαστικά στοιχεία στο σύστημα ελέγχου, ενώ όλα τα μετρούμενα σήματα και δεδομένα εξόδου των κατασκευαστικών στοιχείων βρίσκονται εντός της περιοχής η οποία σχετίζεται με την κανονική λειτουργία του σχετικού αισθητήρα ή κατασκευαστικού στοιχείου και ενώ κανένας επιμέρους αισθητήρας ή κατασκευαστικό στοιχείο δεν παρουσιάζει δυσλειτουργία·
32)
ως «παρακολούθηση ολοκληρωτικής λειτουργικής αστοχίας» νοείται η παρακολούθηση με σκοπό την ανίχνευση μιας δυσλειτουργίας που οδηγεί σε πλήρη απώλεια της επιθυμητής λειτουργίας ενός συστήματος·
33)
ως «δυσλειτουργία» νοείται η αστοχία ή η φθορά ενός συστήματος κινητήρα, συμπεριλαμβανομένου του συστήματος OBD, που μπορεί λογικά να αναμένεται ότι θα οδηγήσει είτε σε αύξηση οποιουδήποτε από τους εκπεμπόμενους από το σύστημα κινητήρα ρύπους οι οποίοι υποβάλλονται σε ρύθμιση είτε σε μείωση της αποτελεσματικότητας του συστήματος OBD·
34)
ως «γενικός παρονομαστής» νοείται ένας μετρητής που υποδεικνύει πόσες φορές έχει λειτουργήσει ένα όχημα, λαμβάνοντας υπόψη γενικές συνθήκες·
35)
ως «μετρητής κύκλων έναυσης» νοείται ένας μετρητής που δείχνει τον αριθμό εκκινήσεων του κινητήρα του οχήματος·
36)
ως «κύκλος οδήγησης» νοείται μία αλληλουχία που αποτελείται από εκκίνηση κινητήρα, μια περίοδο λειτουργίας (του οχήματος), διακοπή λειτουργίας του κινητήρα και τον χρόνο μέχρι την επόμενη εκκίνηση αυτού·
37)
ως «συγκρότημα συστημάτων παρακολούθησης» νοείται, με σκοπό την αξιολόγηση της εν χρήσει απόδοσης μιας σειράς κινητήρων με σύστημα OBD, ένα σύνολο συστημάτων παρακολούθησης OBD που χρησιμοποιούνται για τον καθορισμό της ορθής λειτουργίας του συστήματος ελέγχου εκπομπών·
38)
ως «καθαρή ισχύς» νοείται η ισχύς που λαμβάνεται στην κλίνη δοκιμής στην απόληξη του στροφαλοφόρου άξονα ή ισοδύναμη ισχύς στην αντίστοιχη ταχύτητα περιστροφής του κινητήρα με τον βοηθητικό εξοπλισμό που παρατίθεται στο παράρτημα XIV, προσδιοριζόμενη υπό ατμοσφαιρικές συνθήκες αναφοράς·
39)
ως «μέγιστη καθαρή ισχύς» νοείται η μέγιστη τιμή της καθαρής ισχύος, μετρούμενη με πλήρες φορτίο του κινητήρα·
40)
ως «φίλτρο σωματιδίων ντίζελ ροής τοιχώματος» νοείται ένα φίλτρο σωματιδίων ντίζελ (εφεξής DPF) στο οποίο όλα τα καυσαέρια περνούν υποχρεωτικά διαμέσου ενός τοιχώματος το οποίο φιλτράρει και συγκρατεί τις στερεές ύλες·
41)
ως «συνεχής αναγέννηση» νοείται η διαδικασία αναγέννησης του συστήματος μετεπεξεργασίας των καυσαερίων που γίνεται είτε μόνιμα είτε τουλάχιστον σε κάθε δοκιμή θερμής εκκίνησης (World Harmonised Transient Driving Cycle, εφεξής WHTC).
Άρθρο 3
Απαιτήσεις για την έγκριση τύπου
1. Προκειμένου να λάβει έγκριση ΕΚ τύπου για ένα σύστημα κινητήρα ή μια σειρά κινητήρων ως χωριστή τεχνική μονάδα, έγκριση ΕΚ τύπου για ένα όχημα με εγκεκριμένο σύστημα κινητήρα όσον αφορά τις εκπομπές και τις πληροφορίες επισκευής και συντήρησης του οχήματος ή έγκριση ΕΚ τύπου για ένα όχημα όσον αφορά τις εκπομπές και τις πληροφορίες επισκευής και συντήρησης, ο κατασκευαστής οφείλει να αποδείξει, σύμφωνα με τις διατάξεις του παραρτήματος Ι, ότι τα οχήματα ή τα συστήματα κινητήρα υποβάλλονται σε δοκιμές και συμμορφώνονται με τις απαιτήσεις που ορίζονται στα παραρτήματα III έως VIII, X, XIII και XIV. Ο κατασκευαστής οφείλει, επίσης, να διασφαλίσει τη συμμόρφωση με τις προδιαγραφές των καυσίμων αναφοράς που ορίζονται στο παράρτημα IX.
2. Προκειμένου να λάβει έγκριση ΕΚ τύπου για ένα όχημα με εγκεκριμένο σύστημα κινητήρα όσον αφορά τις εκπομπές και τις πληροφορίες επισκευής και συντήρησης του οχήματος ή έγκριση ΕΚ τύπου για ένα όχημα όσον αφορά τις εκπομπές και τις πληροφορίες επισκευής και συντήρησης, ο κατασκευαστής οφείλει να διασφαλίσει τη συμμόρφωση με τις απαιτήσεις εγκατάστασης που ορίζονται στην ενότητα 4 του παραρτήματος Ι.
3. Προκειμένου να λάβει έγκριση ΕΚ τύπου για ένα όχημα όσον αφορά τις εκπομπές και τις πληροφορίες επισκευής και συντήρησης με βάση τον παρόντα κανονισμό, το οποίο έχει μάζα αναφοράς που υπερβαίνει τα 2 380 kg και δεν υπερβαίνει τα 2 610 kg, ο κατασκευαστής οφείλει να συμμορφωθεί με τις απαιτήσεις που ορίζονται στο προσάρτημα 1 του παραρτήματος VIII.
4. Οι διατάξεις περί εναλλακτικής έγκρισης που ορίζονται στο σημείο 2.4.1 του παραρτήματος X και στο σημείο 2.1 του παραρτήματος XIII δεν θα ισχύουν για τον σκοπό της έγκρισης ΕΚ τύπου ενός συστήματος κινητήρα ή μιας σειράς κινητήρων ως χωριστής τεχνικής μονάδας.
5. Οποιοδήποτε σύστημα κινητήρα και οποιοδήποτε σχεδιαστικό στοιχείο που μπορεί να επηρεάσει την εκπομπή αερίων και σωματιδιακών ρύπων σχεδιάζεται, κατασκευάζεται, συναρμολογείται και εγκαθίσταται με τρόπο που να διασφαλίζει ότι, κατά την κανονική χρήση, ο κινητήρας συμμορφώνεται με τις διατάξεις του κανονισμού (ΕΚ) αριθ. 595/2009 και του παρόντος κανονισμού. Ο κατασκευαστής διασφαλίζει επίσης τη συμμόρφωση με τις απαιτήσεις εκτός κύκλου που ορίζονται στο άρθρο 14 και στο παράρτημα VI του παρόντος κανονισμού.
6. Προκειμένου να λάβει έγκριση ΕΚ τύπου για ένα σύστημα κινητήρα ή μια σειρά κινητήρων ως χωριστή τεχνική μονάδα ή έγκριση ΕΚ τύπου για ένα όχημα όσον αφορά τις εκπομπές και τις πληροφορίες επισκευής και συντήρησης, ο κατασκευαστής οφείλει να διασφαλίσει τη συμμόρφωση με τις απαιτήσεις σχετικά με την κλίμακα καυσίμων για χορήγηση έγκρισης για σύνηθες καύσιμο ή, σε περίπτωση κινητήρα επιβαλλόμενης ανάφλεξης με φυσικό αέριο και υγραέριο (LPG), για χορήγηση έγκρισης για περιορισμένη κλίμακα καυσίμων όπως ορίζεται στην ενότητα 1 του παραρτήματος I.
7. Προκειμένου να λάβει έγκριση ΕΚ τύπου στις περιπτώσεις βενζινοκίνητων οχημάτων και οχημάτων που τροφοδοτούνται με καύσιμο E85 ο κατασκευαστής οφείλει να διασφαλίσει τη συμμόρφωση με τις ειδικές απαιτήσεις για τα στόμια εισόδου δεξαμενών καυσίμου για βενζινοκίνητα οχήματα και οχήματα που τροφοδοτούνται με καύσιμο E85 που ορίζονται στην ενότητα 4.3 του παραρτήματος I.
8. Προκειμένου να λάβει έγκριση ΕΚ τύπου ο κατασκευαστής οφείλει να διασφαλίσει τη συμμόρφωση με τις ειδικές απαιτήσεις για την ασφάλεια των ηλεκτρονικών συστημάτων που ορίζονται στο σημείο 2.1 του παραρτήματος X.
9. Ο κατασκευαστής λαμβάνει τεχνικά μέτρα ώστε να διασφαλίζει τον αποτελεσματικό περιορισμό των εκπομπών από τον αγωγό εξαγωγής, σύμφωνα με τον παρόντα κανονισμό, καθόλη την κανονική διάρκεια ζωής του οχήματος και υπό κανονικές συνθήκες χρήσης. Τα μέτρα αυτά πρέπει να περιλαμβάνουν τη διασφάλιση ότι, για την ασφάλεια των εύκαμπτων σωλήνων, των συναρμογών και των συνδέσεων που χρησιμοποιούνται στα συστήματα ελέγχου εκπομπών, αυτά πρέπει να συναρμολογούνται με τρόπο ώστε να συμμορφώνονται με τον σκοπό του αρχικού σχεδιασμού.
10. Ο κατασκευαστής διασφαλίζει ότι τα αποτελέσματα των δοκιμών εκπομπών συμμορφώνονται με την ισχύουσα οριακή τιμή βάσει των συνθηκών δοκιμής του παρόντα κανονισμού.
11. Ο κατασκευαστής καθορίζει τους συντελεστές φθοράς που χρησιμοποιούνται προκειμένου να αποδειχθεί ότι οι εκπομπές αερίων και σωματιδιακών ρύπων μιας σειράς κινητήρων ή μιας σειράς κινητήρων με σύστημα μετεπεξεργασίας των καυσαερίων παραμένουν σε συμμόρφωση με τα όρια εκπομπών που ορίζονται στο παράρτημα Ι του κανονισμού (ΕΚ) αριθ. 595/2009 κατά τις περιόδους κανονικής διάρκειας ζωής που ορίζονται στο άρθρο 4 παράγραφος 2 του εν λόγω κανονισμού.
Οι διαδικασίες για την απόδειξη της συμμόρφωσης ενός συστήματος κινητήρα ή μιας σειράς κινητήρων με σύστημα μετεπεξεργασίας καυσαερίων κατά τις περιόδους κανονικής διάρκειας ζωής, ορίζονται στο παράρτημα VII του παρόντος κανονισμού.
12. Για κινητήρες επιβαλλόμενης ανάφλεξης που υπόκεινται στη δοκιμή που ορίζεται στο παράρτημα IV, η μέγιστη επιτρεπόμενη περιεκτικότητα των καυσαερίων σε μονοξείδιο του άνθρακα στις κανονικές στροφές κινητήρα σε βραδυπορία δηλώνονται από τον κατασκευαστή του οχήματος. Ωστόσο, η μέγιστη περιεκτικότητα σε μονοξείδιο του άνθρακα δεν πρέπει να υπερβαίνει το 0,3 % κ.ο.
Στις υψηλές στροφές κινητήρα σε βραδυπορία, η κατ’ όγκο περιεκτικότητα των καυσαερίων σε μονοξείδιο του άνθρακα δεν πρέπει να υπερβαίνει το 0,2 % κ.ο, με τον κινητήρα τουλάχιστον στις 2 000 στροφές min-1 και την τιμή λάμδα στα 1 ± 0,03 ή σύμφωνα με τις προδιαγραφές του κατασκευαστή.
13. Σε περίπτωση κλειστού στροφαλοθαλάμου, ο κατασκευαστής διασφαλίζει ότι για τη δοκιμή που ορίζεται στο παράρτημα V, το σύστημα αερισμού του κινητήρα δεν επιτρέπει την εκπομπή τυχόν αερίων από τον στροφαλοθάλαμο στην ατμόσφαιρα. Αν ο στροφαλοθάλαμος είναι ανοιχτού τύπου, τότε οι εκπομπές μετρούνται και προστίθενται στις εκπομπές του αγωγού εξαγωγής σύμφωνα με τις διατάξεις που ορίζονται στο παράρτημα V.
14. Όταν υποβάλλουν αίτηση για έγκριση τύπου, οι κατασκευαστές παρουσιάζουν στην αρμόδια για την έγκριση αρχή πληροφορίες οι οποίες αποδεικνύουν ότι το σύστημα εξουδετέρωσης των NOx διατηρεί τη λειτουργία του ελέγχου εκπομπών κατά τη διάρκεια όλων των συνθηκών που υφίστανται τακτικά στην επικράτεια της Ένωσης, ιδίως δε σε χαμηλές θερμοκρασίες.
Επιπλέον, ο κατασκευαστής υποβάλλει στην αρμόδια για την έγκριση αρχή πληροφορίες σχετικά με τη στρατηγική λειτουργίας του συστήματος ανακυκλοφορίας των καυσαερίων (EGR), συμπεριλαμβανομένης της λειτουργίας του σε χαμηλές θερμοκρασίες.
Αυτές οι πληροφορίες περιλαμβάνουν και μια περιγραφή ενδεχόμενων επιδράσεων που έχει στις εκπομπές η λειτουργία του συστήματος σε χαμηλές θερμοκρασίας περιβάλλοντος.
15. Τα οχήματα και οι κινητήρες εγκρίνονται μόνο σύμφωνα με τον κανονισμό (ΕΚ) αριθ. 595/2009 και τον παρόντα κανονισμό αφού έχουν εγκριθεί διαδικασίες μέτρησης για τη μέτρηση του αριθμού PM όπως ορίζεται στο παράρτημα Ι του κανονισμού (ΕΚ) αριθ. 595/2009, τυχόν ειδικές διατάξεις που απαιτούνται σχετικά με κινητήρες πολλαπλών ρυθμίσεων και διατάξεις για την εφαρμογή του άρθρου 6 του εν λόγω κανονισμού.
Άρθρο 4
Ενσωματωμένο Σύστημα Διάγνωσης
1. Οι κατασκευαστές διασφαλίζουν ότι όλα τα συστήματα κινητήρα και οχήματα εφοδιάζονται με σύστημα OBD.
2. Το σύστημα OBD σχεδιάζεται, κατασκευάζεται και εγκαθίσταται σε ένα όχημα σύμφωνα με το παράρτημα Χ έτσι ώστε να του δίνει τη δυνατότητα να εντοπίζει, να καταγράφει και να κοινοποιεί τους τύπους φθοράς ή δυσλειτουργίας που ορίζονται στο εν λόγω παράρτημα καθόλη τη διάρκεια ζωής του οχήματος.
3. Ο κατασκευαστής διασφαλίζει ότι το σύστημα OBD συμμορφώνεται με τις απαιτήσεις που ορίζονται στο παράρτημα Χ, περιλαμβανομένων και των απαιτήσεων περί απόδοσης εν χρήσει, σε όλες τις κανονικές και λογικά προβλέψιμες οδηγικές συνθήκες που συναντώνται στην Ενωση, περιλαμβανομένων και των συνθηκών κανονικής χρήσης που ορίζονται στο παράρτημα Χ.
4. Όταν υποβάλλεται σε δοκιμή με ένα κατάλληλα φθαρμένο κατασκευαστικό στοιχείο, ο δείκτης δυσλειτουργιών του συστήματος OBD ενεργοποιείται σύμφωνα με το παράρτημα X. Ο δείκτης δυσλειτουργιών του συστήματος OBD μπορεί να ενεργοποιηθεί και σε επίπεδα εκπομπών μικρότερα των κατώτατων οριακών τιμών του συστήματος OBD που ορίζονται στο παράρτημα X.
5. Ο κατασκευαστής οφείλει να διασφαλίσει τη συμμόρφωση με τις διατάξεις περί της απόδοσης εν χρήσει μιας σειράς κινητήρων με σύστημα OBD που ορίζονται στο παράρτημα X.
6. Τα δεδομένα που σχετίζονται με την απόδοση εν χρήσει του συστήματος OBD αποθηκεύονται και είναι διαθέσιμα χωρίς κρυπτογράφηση μέσω του πρότυπου πρωτοκόλλου επικοινωνίας OBD από το σύστημα OBD σύμφωνα με τις διατάξεις του παραρτήματος X.
7. Κατ’ επιλογήν του κατασκευαστή, κατά τη διάρκεια μιας τριετούς περιόδου από τις ημερομηνίες που ορίζονται στο άρθρο 8 παράγραφοι 1 και 2 του κανονισμού (ΕΚ) αριθ. 595/2009, τα συστήματα OBD μπορούν να συμμορφώνονται με εναλλακτικές διατάξεις που ορίζονται στα παραρτήματα Χ του παρόντος κανονισμού και αναφέρονται στην παρούσα παράγραφο.
8. Εάν ο κατασκευαστής το επιλέξει, έως την 1η Σεπτεμβρίου 2014 στην περίπτωση νέων τύπων οχημάτων ή κινητήρων και έως την 1η Σεπτεμβρίου 2015 για όλους τους νέους τύπους οχημάτων που έχουν πωληθεί, ταξινομηθεί ή κυκλοφορήσει στην Ένωση, μπορεί να χρησιμοποιήσει εναλλακτικές διατάξεις για την παρακολούθηση της απόδοσης του φίλτρου σωματιδίων ντίζελ (DPF) όπως προβλέπεται στο σημείο 2.3.3.3 του παραρτήματος X.
Άρθρο 5
Αίτηση για έγκριση ΕΚ τύπου για ένα σύστημα κινητήρα ή μια σειρά κινητήρων ως χωριστή τεχνική μονάδα
1. Ο κατασκευαστής υποβάλλει στην αρμόδια για την έγκριση αρχή αίτηση για έγκριση ΕΚ τύπου για ένα σύστημα κινητήρα ή μια σειρά κινητήρων ως χωριστή τεχνική μονάδα.
2. Η αίτηση που αναφέρεται στην παράγραφο 1 συντάσσεται σύμφωνα με το υπόδειγμα του εγγράφου πληροφοριών που παρατίθεται στο προσάρτημα 4 του παραρτήματος Ι. Για τον σκοπό αυτό ισχύει το μέρος 1 του εν λόγω προσαρτήματος.
3. Μαζί με την αίτηση, ο κατασκευαστής παρέχει ένα πακέτο τεκμηρίωσης που εξηγεί πλήρως κάθε σχεδιαστικό στοιχείο που επηρεάζει τις εκπομπές, τη στρατηγική ελέγχου εκπομπών του συστήματος κινητήρα, τα μέσα με τα οποία ελέγχει ο κινητήρας τις μεταβλητές εξόδου που επηρεάζουν τις εκπομπές, είτε πρόκειται για άμεσο είτε για έμμεσο έλεγχο, και εξηγεί πλήρως το σύστημα προειδοποίησης και προτροπής που απαιτείται από τις ενότητες 4 και 5 του παραρτήματος XIII. Το πακέτο τεκμηρίωσης αποτελείται από τα εξής μέρη, περιλαμβανομένων και των πληροφοριών που ορίζονται στην ενότητα 8 του παραρτήματος Ι:
α)
ένα επίσημο πακέτο τεκμηρίωσης που διατηρεί η αρμόδια για την έγκριση αρχή. Το επίσημο πακέτο τεκμηρίωσης μπορεί να διατεθεί σε ενδιαφερόμενα μέρη κατόπιν αιτήματος·
β)
ένα διευρυμένο πακέτο τεκμηρίωσης που παραμένει εμπιστευτικό. Το διευρυμένο πακέτο τεκμηρίωσης μπορεί να το διατηρεί η αρμόδια για την έγκριση αρχή ή ο ίδιος ο κατασκευαστής, κατά τη διακριτική ευχέρεια της αρμόδιας για την έγκριση αρχής, αλλά είναι διαθέσιμο για έλεγχο από την αρμόδια για την έγκριση αρχή κατά τον χρόνο έγκρισης ή οποτεδήποτε κατά τη διάρκεια ισχύος της έγκρισης. Σε περίπτωση που το πακέτο τεκμηρίωσης το διατηρεί ο ίδιος ο κατασκευαστής, η αρμόδια για την έγκριση αρχή λαμβάνει τα απαραίτητα μέτρα προκειμένου να διασφαλίσει ότι η τεκμηρίωση δεν θα τροποποιηθεί μετά την έγκριση·
4. Εκτός από τις πληροφορίες που αναφέρονται στην παράγραφο 3, ο κατασκευαστής υποβάλλει και τις ακόλουθες πληροφορίες:
α)
Όταν πρόκειται για οχήματα με κινητήρες επιβαλλόμενης ανάφλεξης, δήλωση του κατασκευαστή σχετικά με το ελάχιστο ποσοστό διαλείψεων επί συνολικού αριθμού αναφλέξεων, οι οποίες οδηγούν σε εκπομπές που υπερβαίνουν τα όρια που καθορίζονται στο παράρτημα X, εφόσον το συγκεκριμένο ποσοστό διαλείψεων εκδηλώνεται από την αρχή της δοκιμής εκπομπών όπως περιγράφεται στο παράρτημα III, ή θα μπορούσαν να οδηγήσουν σε υπερθέρμανση του καταλύτη, ή των καταλυτών, καυσαερίων πριν από την πρόκληση μη αναστρέψιμης βλάβης.
β)
Περιγραφή των μέτρων που λαμβάνονται ώστε να αποτρέπονται οι παρεμβάσεις και η τροποποίηση του υπολογιστή(-ών) για τον έλεγχο των εκπομπών, περιλαμβανομένης και της δυνατότητας επικαιροποίησης με τη χρήση προγράμματος ή βαθμονόμησης που έχει εγκριθεί από τον κατασκευαστή.
γ)
Τεκμηρίωση του συστήματος OBD σύμφωνα με τις απαιτήσεις που ορίζονται στην ενότητα 5 του παραρτήματος Χ.
δ)
Πληροφορίες σχετικές με το σύστημα OBD και πληροφορίες επισκευής και συντήρησης, σύμφωνα με τις απαιτήσεις του παρόντος κανονισμού.
ε)
Δήλωση συμμόρφωσης εκπομπών εκτός κύκλου, με τις απαιτήσεις του άρθρου 14 και της ενότητας 9 του παραρτήματος VI.
στ)
Δήλωση συμμόρφωσης της απόδοσης εν χρήσει του συστήματος OBD, με τις απαιτήσεις του προσαρτήματος 6 του παραρτήματος Χ.
ζ)
Δήλωση συμμόρφωσης με τις απαιτήσεις περί πρόσβασης σε πληροφορίες σχετικά με το σύστημα OBD και πληροφορίες επισκευής και συντήρησης.
η)
Το αρχικό σχέδιο για δοκιμές εν χρήσει σύμφωνα με το σημείο 2.4 του παραρτήματος ΙΙ.
θ)
Όπου αυτό ενδείκνυται, αντίγραφα άλλων εγκρίσεων τύπου με τα σχετικά δεδομένα ώστε να καθίσταται εφικτή η επέκταση εγκρίσεων και ο προσδιορισμός των συντελεστών φθοράς.
5. Ο κατασκευαστής υποβάλλει στην τεχνική υπηρεσία που είναι αρμόδια για τη διεξαγωγή των δοκιμών έγκρισης τύπου έναν κινητήρα ή, κατά περίπτωση, έναν μητρικό κινητήρα αντιπροσωπευτικό του προς έγκριση τύπου.
6. Αλλαγές στα κατασκευαστικά χαρακτηριστικά ενός συστήματος, ενός κατασκευαστικού στοιχείου ή μιας χωριστής τεχνικής μονάδας που πραγματοποιούνται έπειτα από έγκριση τύπου δεν ακυρώνουν αυτομάτως την έγκριση, εκτός εάν τα αρχικά χαρακτηριστικά ή οι αρχικές τεχνικές παράμετροι αλλάξουν με τέτοιο τρόπο ώστε να επηρεάζεται η λειτουργικότητα του κινητήρα ή του συστήματος ελέγχου της ρύπανσης.
Άρθρο 6
Διοικητικές διατάξεις για έγκριση ΕΚ τύπου για ένα σύστημα κινητήρα ή μια σειρά κινητήρων ως χωριστή τεχνική μονάδα
1. Εάν πληρούνται όλες οι σχετικές απαιτήσεις, η αρμόδια για την έγκριση αρχή χορηγεί έγκριση ΕΚ τύπου για ένα σύστημα κινητήρα ή μια σειρά κινητήρων ως χωριστή τεχνική μονάδα και εκδίδει αριθμό έγκρισης τύπου σύμφωνα με το σύστημα αρίθμησης που ορίζεται στο παράρτημα VII της οδηγίας 2007/46/ΕΚ.
Με την επιφύλαξη των διατάξεων του παραρτήματος VII της οδηγίας 2007/46/ΕΚ, η ενότητα 3 του αριθμού έγκρισης τύπου αποδίδεται σύμφωνα με το προσάρτημα 9 του παραρτήματος I του παρόντος κανονισμού.
Η αρμόδια για την έγκριση αρχή δεν μπορεί να χορηγεί τον ίδιο αριθμό σε άλλον τύπο οχήματος.
2. Κατά τη χορήγηση έγκρισης ΕΚ τύπου βάσει της παραγράφου 1, η αρμόδια για την έγκριση αρχή εκδίδει πιστοποιητικό έγκρισης ΕΚ τύπου χρησιμοποιώντας το υπόδειγμα που παρατίθεται στο προσάρτημα 5 του παραρτήματος I.
Άρθρο 7
Αίτηση έγκρισης ΕΚ τύπου για ένα όχημα με εγκεκριμένο σύστημα κινητήρα όσον αφορά τις εκπομπές και την πρόσβαση στις πληροφορίες επισκευής και συντήρησης
1. Ο κατασκευαστής υποβάλλει στην αρμόδια για την έγκριση αρχή αίτηση για έγκριση ΕΚ τύπου για ένα όχημα με εγκεκριμένο σύστημα κινητήρα όσον αφορά τις εκπομπές και την πρόσβαση σε πληροφορίες επισκευής και συντήρησης.
2. Η αίτηση που αναφέρεται στην παράγραφο 1 συντάσσεται σύμφωνα με το υπόδειγμα του εγγράφου πληροφοριών που ορίζεται στο τμήμα 2 του προσαρτήματος 4 του παραρτήματος Ι. Αυτή η αίτηση συνοδεύεται από ένα αντίγραφο του πιστοποιητικού έγκρισης ΕΚ τύπου για το σύστημα κινητήρα ή για τη σειρά κινητήρων ως χωριστή τεχνική μονάδα το οποίο εκδίδεται σύμφωνα με το άρθρο 6.
3. Ο κατασκευαστής παρέχει ένα πακέτο τεκμηρίωσης που εξηγεί πλήρως τα στοιχεία του συστήματος προειδοποίησης και προτροπής που είναι ενσωματωμένα στο όχημα και απαιτούνται από το παράρτημα XIII. Αυτό το πακέτο τεκμηρίωσης παρέχεται σύμφωνα με το άρθρο 5 παράγραφος 3.
4. Εκτός από τις πληροφορίες που αναφέρονται στην παράγραφο 3, ο κατασκευαστής υποβάλλει και τις ακόλουθες πληροφορίες:
α)
Περιγραφή των μέτρων που λαμβάνονται ώστε να αποτρέπονται οι παρεμβάσεις και η τροποποίηση των μονάδων ελέγχου οχήματος που καλύπτονται από τον παρόντα κανονισμό, περιλαμβανομένης και της δυνατότητας επικαιροποίησης με τη χρήση προγράμματος ή βαθμονόμησης που έχει εγκριθεί από τον κατασκευαστή.
β)
Περιγραφή των κατασκευαστικών στοιχείων του συστήματος OBD που είναι ενσωματωμένα στο όχημα σύμφωνα με τις απαιτήσεις της ενότητας 5 του παραρτήματος X.
γ)
Πληροφορίες που σχετίζονται με τα κατασκευαστικά στοιχεία του συστήματος OBD που είναι ενσωματωμένα στο όχημα με σκοπό την πρόσβαση σε πληροφορίες σχετικά με το σύστημα OBD και πληροφορίες επισκευής και συντήρησης.
δ)
Δήλωση συμμόρφωσης με τις απαιτήσεις περί πρόσβασης σε πληροφορίες σχετικά με το σύστημα OBD και πληροφορίες επισκευής και συντήρησης.
ε)
Εφόσον χρειάζεται, αντίγραφα άλλων εγκρίσεων τύπου με τα σχετικά στοιχεία για να είναι δυνατή η επέκταση των εγκρίσεων.
5. Αλλαγές στα κατασκευαστικά χαρακτηριστικά ενός συστήματος, ενός κατασκευαστικού στοιχείου ή μιας χωριστής τεχνικής μονάδας που πραγματοποιούνται έπειτα από έγκριση τύπου δεν ακυρώνουν αυτομάτως την έγκριση, εκτός εάν τα αρχικά χαρακτηριστικά ή οι αρχικές τεχνικές παράμετροι αλλάξουν με τέτοιο τρόπο ώστε να επηρεάζεται η λειτουργικότητα του κινητήρα ή του συστήματος ελέγχου της ρύπανσης.
Άρθρο 8
Διοικητικές διατάξεις για έγκριση ΕΚ τύπου για ένα όχημα με εγκεκριμένο σύστημα κινητήρα όσον αφορά τις εκπομπές και την πρόσβαση στις πληροφορίες επισκευής και συντήρησης
1. Εάν πληρούνται όλες οι σχετικές απαιτήσεις, η αρμόδια για την έγκριση αρχή χορηγεί έγκριση ΕΚ τύπου για ένα όχημα με εγκεκριμένο σύστημα κινητήρα όσον αφορά τις εκπομπές και την πρόσβαση στις πληροφορίες επισκευής και συντήρησης και εκδίδει αριθμό έγκρισης τύπου σύμφωνα με το σύστημα αρίθμησης που ορίζεται στο παράρτημα VII της οδηγίας 2007/46/ΕΚ.
Με την επιφύλαξη των διατάξεων του παραρτήματος VII της οδηγίας 2007/46/ΕΚ, η ενότητα 3 του αριθμού έγκρισης τύπου αποδίδεται σύμφωνα με το προσάρτημα 9 του παραρτήματος I του παρόντος κανονισμού.
Η αρμόδια για την έγκριση αρχή δεν μπορεί να χορηγεί τον ίδιο αριθμό σε άλλον τύπο οχήματος.
2. Κατά τη χορήγηση έγκρισης ΕΚ τύπου βάσει της παραγράφου 1, η αρμόδια για την έγκριση αρχή εκδίδει πιστοποιητικό έγκρισης ΕΚ τύπου χρησιμοποιώντας το υπόδειγμα που παρατίθεται στο προσάρτημα 6 του παραρτήματος I.
Άρθρο 9
Αίτηση για έγκριση ΕΚ τύπου για ένα όχημα όσον αφορά τις εκπομπές και την πρόσβαση στις πληροφορίες επισκευής και συντήρησης
1. Ο κατασκευαστής υποβάλλει στην αρμόδια για την έγκριση αρχή αίτηση για έγκριση ΕΚ τύπου για ένα όχημα όσον αφορά τις εκπομπές και την πρόσβαση σε πληροφορίες επισκευής και συντήρησης.
2. Η αίτηση που αναφέρεται στην παράγραφο 1 συντάσσεται σύμφωνα με το υπόδειγμα του εγγράφου πληροφοριών που παρατίθεται στο προσάρτημα 4 του παραρτήματος Ι. Για τον σκοπό αυτό ισχύουν τα τμήματα 1 και 2 του εν λόγω προσαρτήματος.
3. Ο κατασκευαστής παρέχει ένα πακέτο τεκμηρίωσης που εξηγεί πλήρως κάθε σχεδιαστικό στοιχείο που επηρεάζει τις εκπομπές, τη στρατηγική ελέγχου εκπομπών του συστήματος κινητήρα, τα μέσα με τα οποία ελέγχει ο κινητήρας τις μεταβλητές εξόδου που επηρεάζουν τις εκπομπές, είτε πρόκειται άμεσο είτε για έμμεσο έλεγχο, και εξηγεί πλήρως το σύστημα προειδοποίησης και προτροπής που απαιτείται από το παράρτημα XIII. Αυτό το πακέτο τεκμηρίωσης παρέχεται σύμφωνα με το άρθρο 5 παράγραφος 3.
4. Εκτός από τις πληροφορίες που αναφέρονται στην παράγραφο 3, ο κατασκευαστής υποβάλλει τις πληροφορίες που απαιτούνται στο άρθρο 5 παράγραφος 4 στοιχεία α) έως θ) και στο άρθρο 7 παράγραφος 4 στοιχεία α) έως ε).
5. Ο κατασκευαστής υποβάλλει στην τεχνική υπηρεσία που είναι αρμόδια για τη διεξαγωγή των δοκιμών έγκρισης τύπου έναν κινητήρα αντιπροσωπευτικό του προς έγκριση τύπου.
6. Αλλαγές στα κατασκευαστικά χαρακτηριστικά συστήματος, κατασκευαστικού στοιχείου ή χωριστής τεχνικής μονάδας που πραγματοποιούνται έπειτα από έγκριση τύπου δεν ακυρώνουν αυτομάτως την έγκριση, εκτός εάν τα αρχικά χαρακτηριστικά ή οι τεχνικές παράμετροι αλλάξουν με τέτοιο τρόπο ώστε να επηρεάζεται η λειτουργικότητα του κινητήρα ή του συστήματος ελέγχου της ρύπανσης.
Άρθρο 10
Διοικητικές διατάξεις για έγκριση ΕΚ τύπου για ένα όχημα όσον αφορά τις εκπομπές και την πρόσβαση στις πληροφορίες επισκευής και συντήρησης
1. Εάν πληρούνται όλες οι σχετικές απαιτήσεις, η αρμόδια για την έγκριση αρχή χορηγεί έγκριση ΕΚ τύπου για ένα όχημα όσον αφορά τις εκπομπές και την πρόσβαση στις πληροφορίες επισκευής και συντήρησης και εκδίδει αριθμό έγκρισης τύπου σύμφωνα με το σύστημα αρίθμησης που ορίζεται στο παράρτημα VII της οδηγίας 2007/46/ΕΚ.
Με την επιφύλαξη των διατάξεων του παραρτήματος VII της οδηγίας 2007/46/ΕΚ, η ενότητα 3 του αριθμού έγκρισης τύπου αποδίδεται σύμφωνα με το προσάρτημα 9 του παραρτήματος I του παρόντος κανονισμού.
Η αρμόδια για την έγκριση αρχή δεν μπορεί να χορηγεί τον ίδιο αριθμό σε άλλον τύπο οχήματος.
2. Κατά τη χορήγηση έγκρισης ΕΚ τύπου βάσει της παραγράφου 1, η αρμόδια για την έγκριση αρχή εκδίδει πιστοποιητικό έγκρισης ΕΚ τύπου χρησιμοποιώντας το υπόδειγμα πουπαρατίθεται στο προσάρτημα 7 του παραρτήματος I.
Άρθρο 11
Συμμόρφωση της παραγωγής
1. Τα μέτρα για τη διασφάλιση της συμμόρφωσης της παραγωγής λαμβάνονται σύμφωνα με τις διατάξεις του άρθρου 12 της οδηγίας 2007/46/ΕΚ.
2. Η συμμόρφωση της παραγωγής ελέγχεται με βάση την περιγραφή στο πιστοποιητικό έγκρισης τύπου, όπως ορίζεται στα προσαρτήματα 5, 6 και 7 του παραρτήματος I, κατά περίπτωση.
3. Η συμμόρφωση της παραγωγής αξιολογείται σύμφωνα με τις διατάξεις που ορίζονται στην ενότητα 7 του παραρτήματος I και οι σχετικές στατιστικές μέθοδοι στα προσαρτήματα 1, 2 και 3 του εν λόγω παραρτήματος.
Άρθρο 12
Εν χρήσει συμμόρφωση
1. Λαμβάνονται μέτρα για τη διασφάλιση της εν χρήσει συμμόρφωσης οχημάτων ή συστημάτων κινητήρα που έχουν λάβει έγκριση τύπου με βάση τον παρόντα κανονισμό ή με την οδηγία 2005/55/ΕΚ του Ευρωπαικού Κοινοβουλίου και του Συμβουλίου (4) σύμφωνα με το άρθρο 12 της οδηγίας 2007/46/ΕΚ και σύμφωνα με τις απαιτήσεις του παραρτήματος ΙΙ του παρόντος κανονισμού όταν πρόκειται για οχήματα ή συστήματα κινητήρα που έχουν λάβει έγκριση τύπου με βάση τον παρόντα κανονισμό και τις απαιτήσεις του παραρτήματος XII του παρόντος κανονισμού όταν πρόκειται για οχήματα και συστήματα κινητήρα που έχουν λάβει έγκριση τύπου με βάση την οδηγία 2005/55/ΕΚ.
2. Τα τεχνικής φύσεως μέτρα που λαμβάνονται από τον κατασκευαστή πρέπει να είναι τέτοια ώστε να διασφαλίζουν τον αποτελεσματικό περιορισμό των εκπομπών στον αγωγό εξαγωγής, καθόλη την κανονική διάρκεια ζωής των οχημάτων και υπό κανονικές συνθήκες χρήσης. Η συμμόρφωση με τις διατάξεις του παρόντος κανονισμού ελέγχεται κατά την κανονική διάρκεια ζωής ενός συστήματος κινητήρα εγκαταστημένου σε ένα όχημα υπό κανονικές συνθήκες χρήσης όπως ορίζεται στο παράρτημα ΙΙ του παρόντος κανονισμού.
3. Ο κατασκευαστής υποβάλλει έκθεση σχετικά με τα αποτελέσματα των δοκιμών εν χρήσει στην αρμόδια για την αρχική έγκριση τύπου αρχή σύμφωνα με το αρχικό σχέδιο που υποβάλλεται κατά την έγκριση τύπου. Οποιαδήποτε απόκλιση από το αρχικό σχέδιο πρέπει να δικαιολογείται σε βαθμό που να ικανοποιεί την αρμόδια για την έγκριση αρχή.
4. Εάν η αρμόδια αρχή που χορήγησε την αρχική έγκριση τύπου δεν είναι ικανοποιημένη με την έκθεση του κατασκευαστή σύμφωνα με την ενότητα 10 του παραρτήματος ΙΙ ή εάν έχει λάβει έκθεση που τεκμηριώνει μη ικανοποιητική συμμόρφωση εν χρήσει, μπορεί να ζητήσει από τον κατασκευαστή να διεξαγάγει επιβεβαιωτικές δοκιμές. Η αρμόδια για την έγκριση αρχή εξετάζει την έκθεση επιβεβαιωτικών δοκιμών που υπέβαλε ο κατασκευαστής.
5. Όταν η αρμόδια για την έγκριση αρχή που χορήγησε την αρχική έγκριση τύπου δεν είναι ικανοποιημένη από τα αποτελέσματα των δοκιμών εν χρήσει ή των επιβεβαιωτικών δοκιμών σύμφωνα με τα κριτήρια που ορίζονται στο παράρτημα ΙΙ, ή με βάση δοκιμές εν χρήσει που διεξήγαγε ένα κράτος μέλος, τότε πρέπει να ζητήσει από τον κατασκευαστή να υποβάλει ένα πρόγραμμα διορθωτικών μέτρων για να αντιμετωπιστεί η μη συμμόρφωση σύμφωνα με το άρθρο 13 και την ενότητα 9 του παραρτήματος ΙΙ.
6. Οποιοδήποτε κράτος μέλος μπορεί να διεξάγει δικές του δοκιμές επίβλεψης, και να υποβάλλει σχετικές εκθέσεις, με βάση τη διαδικασία δοκιμών συμμόρφωσης εν χρήσει που ορίζεται στο παράρτημα II. Οι πληροφορίες σχετικά με την επιλογή, τη συντήρηση και τη συμμετοχή του κατασκευαστή στις διαδικασίες καταγράφονται. Κατόπιν αιτήματος μιας αρμόδιας για έγκριση αρχής, η αρμόδια για την έγκριση αρχή που χορήγησε την αρχική έγκριση τύπου παρέχει τις απαραίτητες πληροφορίες σχετικά με την έγκριση τύπου προκειμένου να καταστήσει δυνατή τη διεξαγωγή δοκιμών σύμφωνα με τη διαδικασία που ορίζεται στο παράρτημα ΙΙ.
7. Εάν ένα κράτος μέλος έχει διαπιστώσει ότι ένας συγκεκριμένος τύπος κινητήρα ή οχήματος δεν συμμορφώνεται με τις εφαρμοστέες απαιτήσεις του παρόντος άρθρου και του παραρτήματος ΙΙ, οφείλει να ειδοποιήσει αμελλητί, μέσω της δικής του αρμόδιας για έγκριση αρχής, την αρμόδια για την έγκριση αρχή που χορήγησε την αρχική έγκριση τύπου σύμφωνα με τις απαιτήσεις του άρθρου 30 παράγραφος 3 της οδηγίας 2007/46/ΕΚ.
Μετά την κοινοποίηση αυτή και με την επιφύλαξη του άρθρου 30 παράγραφος 6 της οδηγίας 2007/46/ΕΚ, η αρμόδια για την έγκριση αρχή του κράτους μέλους που χορήγησε την αρχική έγκριση τύπου ενημερώνει έγκαιρα τον κατασκευαστή ότι ένας συγκεκριμένος τύπος κινητήρα ή οχήματος δεν ανταποκρίνεται στις απαιτήσεις των εν λόγω διατάξεων.
8. Μετά την κοινοποίηση που προβλέπεται στην παράγραφο 7 και σε περιπτώσεις όπου προγενέστερες δοκιμές συμμόρφωσης εν χρήσει έχουν αποδείξει τη συμμόρφωση, η αρμόδια για την έγκριση αρχή που χορήγησε την αρχική έγκριση τύπου μπορεί να ζητήσει από τον κατασκευαστή να διεξαγάγει επιπρόσθετες επιβεβαιωτικές δοκιμές κατόπιν διαβούλευσης με τους εμπειρογνώμονες του κράτους μέλους που υπέβαλε την έκθεση για το μη συμμορφούμενο όχημα.
Εάν δεν υπάρχουν διαθέσιμα παρόμοια δεδομένα δοκιμών, ο κατασκευαστής, εντός 60 εργάσιμων ημερών από την ημερομηνία της κοινοποίησης που προβλέπεται στην παράγραφο 7, είτε υποβάλει στην αρχή που χορήγησε την αρχική έγκριση τύπου ένα σχέδιο διορθωτικών μέτρων σύμφωνα με το άρθρο 13 είτε διεξαγάγει επιπρόσθετες δοκιμές συμμόρφωσης εν χρήσει σε ένα αντίστοιχο όχημα προκειμένου να διαπιστώσει κατά πόσον ο συγκεκριμένος τύπος κινητήρα ή οχήματος δεν ικανοποιεί τις απαιτήσεις. Στην περίπτωση που ο κατασκευαστής μπορεί να αποδείξει επαρκώς στην αρμόδια για την έγκριση αρχή ότι απαιτείται περισσότερος χρόνος για τη διεξαγωγή επιπρόσθετων δοκιμών, μπορεί να δοθεί παράταση.
9. Εμπειρογνώμονες του κράτους μέλους που υπέβαλε έκθεση για τον μη συμμορφούμενο τύπο κινητήρα ή οχήματος σύμφωνα με την παράγραφο 7, προσκαλούνται να παραστούν στις επιπρόσθετες δοκιμές συμμόρφωσης εν χρήσει που αναφέρονται στην παράγραφο 8. Επιπλέον, υποβάλλεται έκθεση για τα αποτελέσματα των δοκιμών στο εν λόγω κράτος μέλος και στις αρμόδιες για την έγκριση αρχές.
Εάν αυτές οι δοκιμές συμμόρφωσης εν χρήσει ή οι επιβεβαιωτικές δοκιμές επιβεβαιώσουν τη μη συμμόρφωση του συγκεκριμένου τύπου κινητήρα ή οχήματος, τότε η αρμόδια για την έγκριση αρχή ζητάει από τον κατασκευαστή να υποβάλει ένα σχέδιο διορθωτικών μέτρων με σκοπό την αποκατάσταση της συμμόρφωσης. Το σχέδιο διορθωτικών μέτρων συμμορφώνεται με τις διατάξεις του άρθρου 13 και της ενότητας 9 του παραρτήματος ΙΙ.
Εάν οι δοκιμές συμμόρφωσης εν χρήσει ή οι επιβεβαιωτικές δοκιμές αποδείξουν τη συμμόρφωση, τότε ο κατασκευαστής υποβάλλει μια έκθεση προς την αρμόδια για την έγκριση αρχή. Η έκθεση υποβάλλεται από την αρμόδια αρχή που χορήγησε την αρχική έγκριση τύπου στο κράτος μέλος που υπέβαλε την έκθεση για τον μη συμμορφούμενο τύπο οχήματος και στις αρμόδιες για έγκριση αρχές. Η έκθεση περιλαμβάνει τα αποτελέσματα των δοκιμών σύμφωνα με την ενότητα 10 του παραρτήματος ΙΙ.
10. Η αρμόδια για την έγκριση αρχή που χορήγησε την αρχική έγκριση τύπου ενημερώνει το κράτος μέλος που διαπίστωσε ότι ο συγκεκριμένος τύπος κινητήρα ή οχήματος δεν συμμορφωνόταν με τις εφαρμοστέες απαιτήσεις σχετικά με την πρόοδο και τα αποτελέσματα των συζητήσεων με τον κατασκευαστή, τις δοκιμές ελέγχου και τα διορθωτικά μέτρα.
Άρθρο 13
Διορθωτικά μέτρα
1. Κατόπιν αιτήματος της αρμόδιας για την έγκριση αρχής και μετά τις δοκιμές εν χρήσει σύμφωνα με το άρθρο 12, ο κατασκευαστής υποβάλλει στην αρμόδια για την έγκριση αρχή το σχέδιο διορθωτικών μέτρων το αργότερο εντός 60 εργάσιμων ημερών από την ημερομηνία λήψης της κοινοποίησης από την αρμόδια για την έγκριση αρχή. Στην περίπτωση που ο κατασκευαστής μπορεί να αποδείξει επαρκώς στην αρμόδια για την έγκριση αρχή ότι απαιτείται περισσότερος χρόνος για τη διερεύνηση του λόγου μη συμμόρφωσης προκειμένου να υποβληθεί πρόγραμμα διορθωτικών μέτρων, μπορεί να δοθεί παράταση.
2. Τα διορθωτικά μέτρα εφαρμόζονται σε όλους τους εν χρήσει κινητήρες που ανήκουν στις ίδιες σειρές κινητήρων ή στις ίδιες σειρές κινητήρων με σύστημα OBD και μπορούν να επεκταθούν για να συμπεριλάβουν και σειρές κινητήρων ή σειρές κινητήρων με σύστημα OBD που ενδέχεται να επηρεαστούν από τα ίδια ελαττώματα. Η ανάγκη αναθεώρησης των εγγράφων έγκρισης τύπου αξιολογείται από τον κατασκευαστή και υποβάλλεται έκθεση για τα αποτελέσματα στην αρμόδια για την έγκριση αρχή.
3. Η αρμόδια για την έγκριση αρχή διαβουλεύεται με τον κατασκευαστή προκειμένου να επιτευχθεί συμφωνία για ένα σχέδιο διορθωτικών μέτρων και για την υλοποίηση του σχεδίου αυτού. Εάν η αρμόδια για την έγκριση αρχή που χορήγησε την αρχική έγκριση τύπου διαπιστώσει ότι δεν μπορεί να επιτευχθεί συμφωνία, τότε κινείται η διαδικασία που προβλέπεται από το άρθρο 30 παράγραφοι 1 και 5 της οδηγίας 2007/46/ΕΚ.
4. Η αρμόδια για την έγκριση αρχή εγκρίνει ή απορρίπτει το σχέδιο διορθωτικών μέτρων εντός 30 εργάσιμων ημερών από την ημερομηνία παραλαβής του σχεδίου από τον κατασκευαστή. Η αρμόδια για την έγκριση αρχή κοινοποιεί επίσης στον κατασκευαστή και σε όλα τα κράτη μέλη την απόφασή της περί έγκρισης ή απόρριψης του σχεδίου διορθωτικών μέτρων εντός της ίδιας προθεσμίας.
5. Υπεύθυνος για την εκτέλεση του εγκεκριμένου σχεδίου διορθωτικών μέτρων είναι ο κατασκευαστής.
6. Ο κατασκευαστής τηρεί αρχείο για κάθε σύστημα κινητήρα ή οχήματος που ανακαλείται και επισκευάζεται ή τροποποιείται, καθώς και για το εργαστήριο που εκτέλεσε την επισκευή. Η αρμόδια για την έγκριση αρχή έχει πρόσβαση στο αρχείο αυτό κατόπιν αιτήματος κατά τη διάρκεια της υλοποίησης και για μια πενταετή περίοδο από την ολοκλήρωση της υλοποίησης του σχεδίου.
7. Η επισκευή ή τροποποίηση σύμφωνα με την παράγραφο 6 καταγράφεται σε ένα πιστοποιητικό που χορηγεί ο κατασκευαστής στον ιδιοκτήτη του κινητήρα ή του οχήματος.
Άρθρο 14
Απαιτήσεις για τον περιορισμό των εκπομπών εκτός κύκλου
1. Ο κατασκευαστής λαμβάνει όλα τα απαραίτητα μέτρα, σύμφωνα με τον παρόντα κανονισμό και το άρθρο 4 του κανονισμού (ΕΚ) αριθ. 595/2009, ώστε να διασφαλίζει τον αποτελεσματικό περιορισμό των εκπομπών από τον αγωγό εξαγωγής καθόλη την κανονική διάρκεια ζωής του οχήματος και υπό όλες τις κανονικές συνθήκες χρήσης.
Τα μέτρα αυτά λαμβάνουν υπόψη τα ακόλουθα:
α)
τις γενικές απαιτήσεις, περιλαμβανομένων και των απαιτήσεων απόδοσης και της απαγόρευσης των στρατηγικών αναστολής·
β)
τις απαιτήσεις για τον αποτελεσματικό περιορισμό των εκπομπών από τον αγωγό εξαγωγής εντός της κλίμακας συνθηκών περιβάλλοντος υπό τις οποίες αναμένεται να λειτουργεί το όχημα και εντός της κλίμακας των συνθηκών λειτουργίας που ενδέχεται να σημειωθούν·
γ)
τις απαιτήσεις όσον αφορά τις εργαστηριακές δοκιμές εκτός κύκλου κατά την έγκριση τύπου·
δ)
οποιεσδήποτε επιπρόσθετες απαιτήσεις όσον αφορά τις δοκιμές του οχήματος εκτός κύκλου εν χρήσει, όπως προβλέπεται στον παρόντα κανονισμό·
ε)
την απαίτηση παροχής από τον κατασκευαστή μιας δήλωσης συμμόρφωσης με τις απαιτήσεις περιορισμού των εκπομπών εκτός κύκλου.
2. Ο κατασκευαστής εκπληρώνει τις συγκεκριμένες απαιτήσεις μαζί με τις σχετικές διαδικασίες δοκιμών που ορίζονται στο παράρτημα VI.
3. Οποιεσδήποτε επιπρόσθετες απαιτήσεις όσον αφορά τις δοκιμές του οχήματος εκτός κύκλου εν χρήσει που αναφέρονται στο στοιχείο δ) της παραγράφου 1 θεσπίζονται κατόπιν αξιολόγησης των διαδικασιών PEMS που ορίζονται στο παράρτημα II. Η αξιολόγηση θα έχει οριστικοποιηθεί έως την 31η Δεκεμβρίου 2014.
Άρθρο 15
Διατάξεις ελέγχου ρύπανσης
1. Ο κατασκευαστής διασφαλίζει ότι οι διατάξεις αντικατάστασης για τον έλεγχο της ρύπανσης που προορίζονται για τοποθέτηση σε συστήματα κινητήρα ή οχήματα τα οποία έχουν λάβει έγκριση ΕΚ τύπου και καλύπτονται από τον κανονισμό (ΕΚ) αριθ. 595/2009 έχουν λάβει και αυτές έγκριση ΕΚ τύπου ως χωριστές τεχνικές μονάδες σύμφωνα με τις απαιτήσεις του παρόντος άρθρου και των άρθρων 16 και 17.
Οι καταλυτικοί μετατροπείς, τα συστήματα εξουδετέρωσης NOx και τα φίλτρα σωματιδίων θεωρούνται διατάξεις ελέγχου της ρύπανσης για τους σκοπούς του παρόντος κανονισμού.
2. Οι αρχικές διατάξεις αντικατάστασης για τον έλεγχο της ρύπανσης, οι οποίες εμπίπτουν στον τύπο που καλύπτεται από το σημείο 3.2.12 του προσαρτήματος 4 του παραρτήματος I και προορίζονται για τοποθέτηση σε όχημα στο οποίο αναφέρεται το σχετικό έγγραφο έγκρισης τύπου, δεν χρειάζεται να συμμορφώνονται με όλες τις διατάξεις του παραρτήματος XI υπό την προϋπόθεση ότι πληρούν τις απαιτήσεις των σημείων 2.1, 2.2 και 2.3 του συγκεκριμένου παραρτήματος.
3. Ο κατασκευαστής διασφαλίζει ότι η αρχική διάταξη ελέγχου της ρύπανσης φέρει σήμανση ταυτοποίησης.
4. Η σήμανση ταυτοποίησης που αναφέρεται στην παράγραφο 3 περιλαμβάνει τα ακόλουθα:
α)
την επωνυμία ή το εμπορικό σήμα του κατασκευαστή του οχήματος ή του κινητήρα·
β)
τη μάρκα και τον προσδιοριστικό αριθμό εξαρτήματος της αρχικής διάταξης ελέγχου της ρύπανσης, όπως καταγράφονται στις πληροφορίες που αναφέρονται στο σημείο 3.2.12.2 του προσαρτήματος 4 του παραρτήματος I.
5. Οι διατάξεις αντικατάστασης για τον έλεγχο της ρύπανσης λαμβάνουν έγκριση τύπου αποκλειστικά και μόνο σύμφωνα με τον κανονισμό (ΕΚ) αριθ. 595/2009 και τον παρόντα κανονισμό αφού θεσπιστούν οι ειδικές απαιτήσεις δοκιμών στο παράρτημα XI του παρόντος κανονισμού.
Άρθρο 16
Αίτηση για έγκριση ΕΚ τύπου για έναν τύπο διάταξης αντικατάστασης για τον έλεγχο της ρύπανσης ως χωριστής τεχνικής μονάδας
1. Ο κατασκευαστής υποβάλλει στην αρμόδια για την έγκριση αρχή αίτηση για έγκριση ΕΚ τύπου για έναν τύπο διάταξης αντικατάστασης για τον έλεγχο της ρύπανσης ως χωριστή τεχνική μονάδα.
2. Η αίτηση συντάσσεται σύμφωνα με το υπόδειγμα του εγγράφου πληροφοριών, όπως ορίζεται στο προσάρτημα 1 του παραρτήματος XI.
3. Ο κατασκευαστής υποβάλλει δήλωση συμμόρφωσης με τις απαιτήσεις περί πρόσβασης σε πληροφορίες σχετικές με το σύστημα OBD και πληροφορίες επισκευής και συντήρησης.
4. Ο κατασκευαστής υποβάλλει τα εξής στην τεχνική υπηρεσία που είναι αρμόδια για την δοκιμή έγκρισης τύπου:
α)
ένα ή περισσότερα συστήματα κινητήρα του τύπου που εγκρίνεται σύμφωνα με τον παρόντα κανονισμό, εξοπλισμένα με καινούριες αρχικές διατάξεις ελέγχου της ρύπανσης·
β)
ένα δείγμα του τύπου της διάταξης αντικατάστασης για τον έλεγχο της ρύπανσης·
γ)
ένα επιπλέον δείγμα του τύπου της διάταξης αντικατάστασης για τον έλεγχο της ρύπανσης, σε περίπτωση διάταξης αντικατάστασης για τον έλεγχο της ρύπανσης που προορίζεται να τοποθετηθεί σε όχημα εξοπλισμένο με σύστημα OBD.
5. Για τους σκοπούς του στοιχείου α) της παραγράφου 4, οι προς δοκιμή κινητήρες επιλέγονται από τον αιτούντα με τη σύμφωνη γνώμη της αρμόδιας για την έγκριση αρχής.
Οι συνθήκες δοκιμής πρέπει να συμμορφώνονται με τις απαιτήσεις που ορίζονται στην ενότητα 6 του παραρτήματος 4Β του κανονισμού ΟΕΕ/ΗΕ αριθ. 49.
Οι προς δοκιμή κινητήρες πρέπει να ανταποκρίνονται στις ακόλουθες απαιτήσεις:
α)
δεν πρέπει να παρουσιάζουν ελαττώματα στο σύστημα ελέγχου εκπομπών·
β)
τυχόν αρχικά εξαρτήματα που συνδέονται με τις εκπομπές, τα οποία παρουσιάζουν δυσλειτουργίες ή υπερβολική φθορά, πρέπει να επισκευάζονται ή να αντικαθίστανται·
γ)
πρέπει να ρυθμίζονται σωστά και σύμφωνα με τις προδιαγραφές του κατασκευαστή πριν από τη διεξαγωγή των δοκιμών εκπομπών.
6. Για τους σκοπούς των στοιχείων β) και γ) της παραγράφου 4, το δείγμα πρέπει να φέρει ευανάγνωστη και ανεξίτηλη σήμανση με την εμπορική επωνυμία ή το σήμα του αιτούντος και τον εμπορικό χαρακτηρισμό του.
7. Για τους σκοπούς του στοιχείου γ) της παραγράφου 4, το δείγμα πρέπει να είναι ένα κατάλληλα φθαρμένο κατασκευαστικό στοιχείο.
Άρθρο 17
Διοικητικές διατάξεις για έγκριση ΕΚ τύπου διάταξης αντικατάστασης για τον έλεγχο της ρύπανσης ως χωριστής τεχνικής μονάδας
1. Εάν πληρούνται όλες οι σχετικές απαιτήσεις, η αρμόδια για την έγκριση αρχή χορηγεί έγκριση ΕΚ τύπου για διάταξη αντικατάστασης για τον έλεγχο της ρύπανσης ως χωριστή τεχνική μονάδα και εκδίδει αριθμό έγκρισης τύπου σύμφωνα με το σύστημα αρίθμησης που ορίζεται στο παράρτημα VII της οδηγίας 2007/46/ΕΚ.
Η αρμόδια για την έγκριση αρχή δεν μπορεί να χορηγεί τον ίδιο αριθμό σε άλλον τύπο διάταξης αντικατάστασης για τον έλεγχο της ρύπανσης.
Ο ίδιος αριθμός έγκρισης τύπου μπορεί να καλύπτει τη χρήση της συγκεκριμένης διάταξης αντικατάστασης για τον έλεγχο της ρύπανσης για διάφορους τύπους οχημάτων.
2. Για τους σκοπούς της παραγράφου 1, η αρμόδια για την έγκριση αρχή εκδίδει πιστοποιητικό έγκρισης ΕΚ τύπου με βάση το υπόδειγμα που ορίζεται στο προσάρτημα 2 του παραρτήματος XI.
3. Εάν ο κατασκευαστής μπορεί να αποδείξει στην αρμόδια για την έγκριση αρχή ότι η διάταξη αντικατάστασης για τον έλεγχο της ρύπανσης είναι του τύπου που αναφέρεται στο σημείο 3.2.12.2 του προσαρτήματος 4 του παραρτήματος I, η χορήγηση της έγκρισης τύπου δεν εξαρτάται από την επιβεβαίωση της συμμόρφωσης με τις απαιτήσεις που ορίζονται στην ενότητα 4 του παραρτήματος XI.
Άρθρο 18
Τροποποιήσεις του κανονισμού (ΕΚ) αριθ. 595/2009
Ο κανονισμός (ΕΚ) αριθ. 595/2009 τροποποιείται σύμφωνα με το παράρτημα XV του πατρόντος κανονισμού.
Άρθρο 19
Τροποποιήσεις της οδηγίας 2007/46/ΕΚ
Η οδηγία 2007/46/ΕΚ τροποποιείται σύμφωνα με το παράρτημα XVI του παρόντος κανονισμού.
Άρθρο 20
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαΐου 2011.

Labels: 7
8
1
20